Hlina, Alojz, poslanec NR SR (2012-12-17):
Vážená pani predsedajúca, vážení kolegovia, ešte skôr, ako poviem, neviem, čím si to pani ministerka zaslúžila, ale je to podľa mňa aj trošku neúcta a nefér k predkladaným novelám. Pred chvíľkou sme tu posunuli alebo prerušili bod, a schválime ho, ktorý zjednodušene hovorí o crazy shopoch, ktorý hovorí aj možno o kope nešťastia, čo spôsobili crazy shopy niekde niekomu, ale za totálnej ignorácie pléna. Už to, že na dnes bolo zrušené hlasovanie, bol jasný signál pre poslancov, že dneska tu nemusíte byť. To, že pani ministerka kvôli tomu, že tu už sedela, tak my tu sedíme s ňou v čase obeda, čoho dôsledkom je, že nás tu je sedem alebo koľko, hej. A hovoríme o dôležitých zákonoch, normách, ktoré sa týkajú spoločnosti! Čiže, pani predsedajúca, nechápem vôbec, prečo by sme mali v čase obednej prestávky za účasti šiestich, siedmich poslancov hovoriť o takých dôležitých zákonoch, ktoré tu momentálne, o ktorých tu rozprávame. Ten predchádzajúci bol o crazy shopoch, o tom, že tieto látky, o ktorých sme hovorili, môžu spôsobiť nešťastie. A spôsobovali nešťastie. Ja som sa pýtal, že či tá lehota je, alebo nie je podstatná, alebo nie je podstatná, pani ministerka ani nereaguje. Nič. Nezaujíma. Najdôležitejšie je ísť do Parndorfu, kúpiť si darčeky, sedieť v kaviarni, dobre sa najesť. A nie o tom, že tuná ľudia možno sa spoliehajú, pozerajú, ja to poviem, na tej kamere to nie je vidno. Tí, ktorí to pozeráte na tom televíznom okruhu, sedí tu momentálne šesť alebo sedem poslancov. To je výsledok práce, poslaneckej práce vašich volených zástupcov. Tak to tu funguje. O chvíľku tu budeme sedieť dvaja alebo traja. (Hlasy z pléna.) Korigujem. Trinásť. Stále málo. Meritórne k návrhu zákona, toho predchádzajúceho, existujúceho. Mňa zaujalo v tom návrhu to, že sa bude vytvárať stavovská organizácia zdravotníckych záchranárov. To ma zaujalo. A teda budem aj citovať z toho, že sa zriaďuje samostatná stavovská organizácia pre zdravotníckych záchranárov: „Problémy aplikačnej praxe ukázali, že pre zdravotníckych záchranárov je úprava nevyhnutná vzhľadom na plnenie povinností sústavného vzdelávania a jeho hodnotenia.“ Je to pravda. Teda, že to aplikačná prax ukázala. A ja chcem, využijem teda moje vystúpenie v rozprave na to, že aj niečo iné aplikačná prax ukázala. A aplikačná prax ukázala, že práve títo zdravotnícki záchranári sú častokrát vystavení rôznemu konaniu rôznych osôb. Prídu zachraňovať, a na, a na, prídu zachraňovať, ale sú vystavení psychickému a častokrát až fyzickému teroru alebo napadnutiu v rôznych komunitách, u rôznych ľudí, opilcov a neviem čoho. Čiže, ten apel môj pre pani ministerku bude, že bude sa pripravovať na január novela taká, aby zdravotnícki záchranári, to znamená ako samostatná kategória, ktorá už má aj stavovskú organizáciu a bude sa vytvárať, bola aj posudzovaná inak z pohľadu ochrany, to znamená, aby boli zaradené ako chránené osoby, pri výkone svojho zamestnania si to naozaj zaslúžia. Je to potrebné, z aplikačnej praxe to jednoznačne vyplynulo. A mojím apelom na vás bude, ja viem, že to je vecne príslušné pánovi Borecovi, aby z tohto vášho ministerstva prišla aj podpora, lebo z vášho ministerstva chodia len podpory pre, pre vybrané skupiny a vybrané firmy. Takže budem a ocením, keď z vášho ministerstva konečne príde aj podpora pre niečo také, čo sa ukázalo, že je nevyhnutné, že zdravotnícki záchranári budú mať štatút chránenej osoby. Očakávam to. Ďakujem pekne.